《和许天锡司谏过李处士山居》
明代·杨旦

萝径松关自一家，羡君雅志厌纷华。久闻绪论惊霏雪，小筑幽居拟浣花。

约伴荷锄方斸笋，呼僮支鼎旋烹茶。流连不觉忘归去，满地残红落乳鸦。

作者简介：福建建安人，字晋叔，号偲庵。杨荣曾孙。弘治三年进士。历官太常卿，正德间忤刘瑾，谪知温州。有政绩。瑾诛，累擢至户部侍郎，南京吏部尚书。以反对张璁、桂萼骤进用，为给事中陈洸所劾。勒令致仕。